b'\n_START_ARTICLE_\nJoseph Banks Rhine\n_START_PARAGRAPH_\nJoseph Banks Rhine (29. syyskuuta 1895 \xe2\x80\x93 20. helmikuuta 1980) oli yhdysvaltalainen kasvitieteilij\xc3\xa4, joka tuli tunnetuksi perustamalla parapsykologian alan. H\xc3\xa4n perusti my\xc3\xb6s parapsykologisen laboratorion Duken yliopistoon, julkaisi kirjoja ja toimitti alan lehti\xc3\xa4.\n_START_SECTION_\nKoulutus\n_START_PARAGRAPH_\nJ.B.Rhine valmistui kasvitieteen maisteriksi vuonna 1923 ja tohtoriksi vuonna 1925 Chicagon yliopistossa. Siell\xc3\xa4 ollessaan h\xc3\xa4n k\xc3\xa4vi vaimonsa Louisa Rhinen kanssa kuuntelemassa Arthur Conan Doylen luentoa kuolleiden kanssa kommunikoimisesta, mill\xc3\xa4 oli h\xc3\xa4neen merkitt\xc3\xa4v\xc3\xa4 vaikutus. Rhine l\xc3\xa4hti opiskelemaan Harvardin yliopiston psykologian laitokselle. Vuonna 1927 h\xc3\xa4n siirtyi Duken yliopistoon tutkimaan paranormaaleja kykyj\xc3\xa4.\n_START_SECTION_\nHuijauksen havaitseminen\n_START_PARAGRAPH_\nRhinen ensimm\xc3\xa4inen merkitt\xc3\xa4v\xc3\xa4 tapaus oli meedio Mina Crandonin esitysten tutkiminen vuonna 1926. Rhinen onnistui huomata useita Crandonin temppuja ja h\xc3\xa4n syytti t\xc3\xa4t\xc3\xa4 huijariksi: Crandon ei ollut oikeasti yhteydess\xc3\xa4 vainajiin eik\xc3\xa4 saanut esineit\xc3\xa4 levitoimaan. Rhine ep\xc3\xa4ili my\xc3\xb6s Crandonia tutkinutta matemaatikko J. Malcolm Birdi\xc3\xa4 vilpist\xc3\xa4, koska t\xc3\xa4m\xc3\xa4 ei ollut havainnut huijausta.\n_START_SECTION_\nESP-tutkimus\n_START_PARAGRAPH_\nRhine k\xc3\xa4ytti opiskeijoita tutkimuskohteenaan. H\xc3\xa4nen ensimm\xc3\xa4inen l\xc3\xb6yt\xc3\xb6ns\xc3\xa4 vuonna 1931 oli opiskelija Adam Linzmayer, joka onnistui saavuttamaan parhaimmillaan 40 prosentin osumatarkkuuden Zener-korttien n\xc3\xa4kemisess\xc3\xa4. Testin idea on arvata oikein tutkijan esiin nostama kortti 25 kortin pakasta, jossa on viitt\xc3\xa4 erilaista korttia. Tilastollisesti osumatarkkuuden pit\xc3\xa4isi olla vain 20 prosenttia. Linzmayerin kuuluisaksi tullut suoritus oli arvata 21 korttia oikein 25:st\xc3\xa4. Testi tehtiin Rhinen autossa. Koej\xc3\xa4rjestely\xc3\xa4 ei ole pidetty luotettavana. Linzmayerin tulokset ailahtelivat ja h\xc3\xa4n vaikutti lopulta kadottaneen kykyns\xc3\xa4. Tilalle l\xc3\xb6ytyi Hubert Pearce, joka my\xc3\xb6s p\xc3\xa4\xc3\xa4si 40 prosentin tulokseen. T\xc3\xa4h\xc3\xa4n saattoi vaikuttaa, ett\xc3\xa4 Rhine antoi Pearcen itse sekoittaa kortit. Pearcen kuuluisin koesarja oli tutkimusvustaja Joseph Prattin kanssa tehty testi, jossa Pearce v\xc3\xa4lill\xc3\xa4 arvasi huomattavan hyvin ja v\xc3\xa4lill\xc3\xa4 huonosti. Rhine ei ymm\xc3\xa4rt\xc3\xa4nyt tilastollista todenn\xc3\xa4k\xc3\xb6isyytt\xc3\xa4 kovinkaan syv\xc3\xa4llisesti ja piti tuloksia merkitt\xc3\xa4vin\xc3\xa4._NEWLINE_Vuonna 1934 Rhine julkaisi ensimm\xc3\xa4isen laitoksen kirjastaan Extra-Sensory Perception. My\xc3\xb6hemmin 1930-luvulla Rhine tutki psykokineesi\xc3\xa4 laboratorio-oloissa selvitt\xc3\xa4m\xc3\xa4ll\xc3\xa4, voiko koehenkil\xc3\xb6 vaikuttaa paranormaalisti nopanheiton tulokseen. Noppakokeiden positiivisia tuloksia ei ole kyetty toistamaan muualla._NEWLINE_Vuonna 1940 Rhine ja Pratt julkaisivat teoksen Extra-Sensory Perception After Sixty Years, katsauksen telepatiaa ja selv\xc3\xa4n\xc3\xa4kemist\xc3\xa4 koskeviin tutkimuksiin. Sota-aikana Rhine julkaisi 1930-luvulla tekemiens\xc3\xa4 kokeiden tuloksia. H\xc3\xa4nen mielest\xc3\xa4\xc3\xa4n paranormaaleja kykyj\xc3\xa4 tuli tutkia laboratorio-oloissa. Toisen maailmansodan j\xc3\xa4lkeen Rhine tutki my\xc3\xb6s joitakin merkitt\xc3\xa4vi\xc3\xa4 tapauksia ei-laboratorio-oloissa._NEWLINE_1960-luvun alussa Rhine j\xc3\xa4tti Duken ja perusti oman Parapsykologian instituutin. Se tunnetaan nyky\xc3\xa4\xc3\xa4n nimell\xc3\xa4 Rhine Research Center._NEWLINE_Rhine tutki my\xc3\xb6s Lady Wonder -hevosta, jolla v\xc3\xa4itettiin olevan paranormaali kyky ennustaa tulevaa ja antaa vastaus osoittamalla kirjainkortteja. Rhine testasi kyky\xc3\xa4 kirjoittamalla paperille sanoja ja hevonen, joka ei n\xc3\xa4hnyt oikeaa vastausta osoitti oikeita kirjaimia ja toisti sanat. Rhine piti kyky\xc3\xa4 aitona. My\xc3\xb6hemmin selvisi, ett\xc3\xa4 hevonen toimi kouluttajansa antamien merkkien mukaan.\n_START_SECTION_\nMerkitys\n_START_PARAGRAPH_\nRhinen sanotaan perustaneen parapsykologian tutkimuksen ja sen menetelm\xc3\xa4t. H\xc3\xa4nen saavutuksiaan ei kuitenkaan pidet\xc3\xa4 merkitt\xc3\xa4vin\xc3\xa4. Koej\xc3\xa4rjestelyt olivat usein puutteellisia, ja tulokset heikkeniv\xc3\xa4t kun huijausmahdollisuuksia heikennettiin. Kokeiden ja tulosten rekister\xc3\xb6inti oli horjuvaa. Testattavat saivat itse laskea omia tuloksiaan ja korteista n\xc3\xa4ki l\xc3\xa4pi. Rhine ei my\xc3\xb6sk\xc3\xa4\xc3\xa4n ymm\xc3\xa4rt\xc3\xa4nyt kovin hyvin tilastomatematiikkaa vaan piti yksitt\xc3\xa4isi\xc3\xa4 keskiarvosta poikkeavia hyvi\xc3\xa4 tuloksia ja my\xc3\xb6s huonoja tuloksia merkitt\xc3\xa4vin\xc3\xa4. Poikkeuksellisten tulosten h\xc3\xa4vi\xc3\xa4mist\xc3\xa4 Rhine piti paranormaalin ilmi\xc3\xb6n ominaisuutena ja kutsui sit\xc3\xa4 laantumistaipumukseksi.'